কেরলের বাম সরকার কেন্দ্রকে হুঁশিয়ারি দিল— হয় সাহায্য নাও অন্য দেশ থেকে, নয় কেন্দ্রীয় কোষাগার থেকে আমাদের টাকা দাও। তার জন্য ২০১৬ সালের ন্যাশনাল ডিজাস্টার ম্যানেজমেন্ট প্ল্যান মোতাবেক কেন্দ্রকে চলতে বলল কেরল সরকার।
সংযুক্ত আরব আমিরশাহি সরকারের ৭০০ কোটি টাকার সাহায্যের প্রস্তাব নিয়েই মূল সমস্যা বেধেছে। কেন্দ্রীয় সরকার বিদেশ থেকে সাহায্য নিতে প্রস্তুত নয়। কেন্দ্র সরকার সূত্রের খবর, এ নিয়ে বিভিন্ন দেশের ভারতীয় রাষ্ট্রদূতদের নির্দেশিকাও পাঠানো হয়েছে। কেউ সাহায্যের প্রস্তাব দিলে, ধন্যবাদ জানিয়ে সেই সাহায্য ফিরিয়ে দিতে বলা হয়েছে।
কিন্তু কেরলের মুখ্যমন্ত্রী পিনারাই বিজয়ন দাবি করেছেন, ‘‘প্রধানমন্ত্রী সংযুক্ত আরব আমিরশাহির ৭০০ কোটি টাকার সাহায্যের প্রস্তাবকে স্বাগত জানিয়েছেন। এক দেশ অন্য দেশকে সাহায্য করবে, এটাই স্বাভাবিক। ২০১৬ সালের ন্যাশনাল ডিজাস্টার ম্যানেজমেন্ট প্ল্যান অনুযায়ী কোনও দেশ স্বেচ্ছায় সাহায্য দিতে চাইলে তা গ্রহণ করা যায়।’’
বিজয়ন বলেছেন, দরকার হলে তিনি নিজে প্রধানমন্ত্রী নরেন্দ্র মোদীর সঙ্গে বিষয়টি নিয়ে আলোচনা করতে প্রস্তুত। 

এই বিষয়ে অন্যান্য খবর

কেরল বন্যায় কাতার রাজপুত্রের ‘পাপের প্রায়শ্চিত্ত’, নিষেধাজ্ঞা চাপিয়েও সাহায্যের হাত
জল নামছে কেরলের গ্রামগুলিতে, কিন্তু উঁকি দিচ্ছে নতুন বিপদ


পাশাপাশি রাজ্যের অর্থমন্ত্রী টমাস আইজাক দাবি করেছেন, কেন্দ্র যদি বিদেশি রাষ্ট্রের সাহায্য নিতে না চায়, তাহলে তারা রাজ্যকে ক্ষতিপূরণ দিক। 
কেরল সরকার ইতিমধ্যেই প্রধানমন্ত্রীকে জানিয়েছে, তাদের ক্ষয়ক্ষতির মোট পরিমাণ ১৯,৫১২ কোটি টাকা। কেরলের ২০০০ কোটি টাকার দাবির পরিপ্রেক্ষিতে কেন্দ্র ৫০০ কোটি টাকা সাহায্য পাঠাচ্ছে। 
ডিজাস্টার ম্যানেজমেন্ট প্ল্যানের ‘আন্তর্জাতিক সহযোগিতা’ অধ্যায়ে লেখা রয়েছে, নীতি অনুযায়ী কোনও প্রাকৃতিক বিপর্যয়ের সময়ে ভারত সরকার বিদেশি সাহায্য চাইবে না। কিন্তু অন্য কোনও রাষ্ট্রের সরকার যদি স্বেচ্ছায় সাহায্য করতে চায়, তা হলে কেন্দ্র সরকার তা গ্রহণ করতে পারে। 
এ ক্ষেত্রে স্বরাষ্ট্র মন্ত্রককে বিদেশ মন্ত্রকের সঙ্গে সমন্বয় করে সেই সাহায্য আনতে হয়। কারণ বিদেশ মন্ত্রকই বিদেশি সাহায্যের জন্য চূড়ান্ত ছাড়পত্র দেয়।